
Forord

Obs! Obs! Obs!

Du er i ferd med å lese en bok som kan oppleves støtende for enkelte. Forfatteren vil derfor innlede med å ta fullstendig avstand fra alle former for krenking og det som verre er. Dette er en skjønnlitterær bok, og forfatteren står ikke inne for karakterenes meninger og atferd. Om du godtar disse premissene, bla gjerne om. 


Men først, her er et dikt:

Noen  og andre

Noen vil bli krenket av å lese denne boken,

andre vil ikke bry seg.

Noen vil bli krenket over at andre ikke bryr seg,

andre vil ikke bry seg over at noen blir krenket. 




Advarsel!

Du har tydeligvis ingen frykt for potensielt å bli krenket, eller lese noe som enkelte potensielt kan oppleve som krenkende. Eller kanskje du aksepterer å bli krenket. Eller kanskje du ønsker å bli krenket. Eller kanskje du stiller deg kritisk til kanselleringskultur og krenkesamfunn. Uansett, det er aldri for sent å snu, som de sier, og du kan når som helst stoppe å lese dersom boken krenker deg.


Siste advarsel

Innholdet kan oppleves støtende, krenkende og ikke-woke for enkelte. Dersom du på noe som helst tidspunkt i leseropplevelsen oppdager at følelsen av å bli krenket smyger seg oppover skuldrene og kaster sveisens hår bakover, bla gjerne tilbake for å lese det personlige diktet forfatteren har skrevet til deg, kjære leser.


Kapittel 1

Krenkesamfunnet

Køen til kontoret for Navnebytte og endring av personalia var et samlingssted for mindre begavede mennesker denne polariskalde formiddagen, som de fleste andre dager. Jeg hadde stått her en stund, men var glad jeg ikke stod i køen ved siden av. Køen til Krenkenemnda strakte seg flere titalls meter utenfor den famøse dobbeltdøren i massivt, mørkt tre. Krenkenemnda var alltid stappfull av lettkrenkede tåper som mente det var en selvfølge at verden spant rundt det absurde lille krenkeuniverset deres, som nå hadde blitt alles fellesunivers under Krenkelovene.

«Vær så god neste!» ropte den grå damen fra skranken. 

Mannen tok to steg fram. Han slengte papirene på disken. Mannen hadde mumlet for seg selv gjennom halve køen, tydelig misfornøyd. Skrankedamen trakk arkene til seg, i en treig og sløv bevegelse som ikke speilet denne herremannen. Damen stirret på første side. Hun slikket pekefingeren, og bladde om med den spyttvåte, krokete fingertuppen.

«Så, Jess-Pierre … »

«Ikke kall meg det. Jeg heter ikke det.»

Damen så på papirene. Hun vendte blikket sakte mot Jess-Pierre, som en slow motion-scene fra fortiden hun tilhørte. Hun så på papirene igjen, og lot brillene falle enda et hakk på gammeldame-nesen. «Nei … Beklager … Det står ikke noe nytt navn i tekstfeltet, ser jeg. Det må ha skjedd en feil …»

«Nei. Ingen feil. Det er ingen feil i papirene», svarte Jess-Pierre, som han hevdet å ikke hete. Han skulle riktignok hete det i et par øyeblikk til, frem til skrankedamen fikk fortgang i gikt-fingrene, signerte papirene, og banket dem med det velkjente stempelet. 

«Hvis det ikke står et navn i tekstfeltet …», sa skrankedamen idet hun snudde det fremste arket og pekte på det tomme tekstfeltet, «vet jeg ikke hva du mener jeg skal gjøre.»

«Hvorfor bare antar du at jeg skal ha bokstaver i navnet? Jeg anerkjenner ikke tegn og bokstaver. Jeg heter det som står der; det er mitt nye navn.» Mannen trippet utålmodig, og jeg forestilte meg et nokså rødt og innbitt ansikt bak det sotsvarte håret som brettet seg rundt nakken.

Damen nikket forståelsesfullt. «Jeg må bare snakke med sjefen. Skal nok ordne seg.» 

Jess-Pierre slengte armene i kors og ristet på hodet idet skrankedamen reiste seg og vandret ustødig ut av båsen. «Dette bør ikke ta lang tid … Da går jeg rett til køen ved siden av!»

Et par hundre mennesker kom hit daglig for å bytte navn eller andre personalia på denne tiden av året. Det var lavsesong, og man skulle tro den barske kulden ville redusere antall besøkende. Det var lite som kunne stoppe krenkesamfunnet fra å ta i bruk sin stadig utvidede rett til å juridisk endre ymse karakteristikker. Kulde var ikke mye til hinder.

Det begynte å klø under ullgenseren. Gufsene fra utsiden møtte sin rake motsetning på innsiden av denne saunaen. Et lokale på størrelse med en mett matbutikk, og med takhøyden til et barokkslott, burde ikke være så lett å varme opp. Varme dråper samlet seg på overkroppen og rant som regn på en vindusrute. Jeg hadde stått her lenge nå. Det var for mange folk. Jeg skulle aldri ha dratt hit. Pusten hadde vært tung helt siden jeg plasserte den første foten på det glatte laminatgulvet. Jeg ville bare ut. Jeg følte meg innesperret i denne køen, presset mellom Jess-Pierre og folkemengden bak meg. De skravlet, trippet, hostet, lo og klaget. Folk var idioter. En haug av selvopptatte, vemmelige vesener med masse meninger, tanker og oppfatninger som de trodde andre mennesker brydde seg om, og forventet mennesker rundt skulle høre på, ta stilling til og respektere. Men slikt kunne man ikke mene, og i hvert fall ikke si. Ikke nå til dags. Nå måtte damen komme tilbake snart.

Minutter senere vandret hun ut fra sjefens kontor i et voldsomt tempo, tatt alderen i betraktning, før hun falt ned på stolen og rullet i posisjon til den brede eikepulten. «Ingen etternavn heller?» 

«Jo. Herregud. Både fornavn og etternavn står der.» Jess-Pierre slo fingeren mot disken. 

Jeg gløttet over Jess-Pierre for å se hva som foregikk på navnebytteskjemaet. Feltene for «fornavn» og «etternavn» stod tomme. Det samme gjaldt området hvor man skulle skrive signatur, og området for spesifisert fonetisk uttale. 

Skrankedamen forstod tilsynelatende lite av hva klienten nå skulle hete. Damen stemplet papirene til vedkommende som inntil nå het Jess-Pierre, før mannen rev til seg sin utgave av skjemaet og marsjerte mot utgangen. Han hadde fullført navnebyttet, og var juridisk nå den heldige bæreren av navnet « ».

«Vær så god neste!» 

Jeg la papirene og legitimasjonen på disken. Hun brukte igjen væske, fra typen innsiden av munnen, for å væte skrukkefingrene og bla i papirene. Makan til uvane. Hun så på papirene med smale, tørre øyne. Jeg kunne se røde, slitne blodårer dra seg fra nesen og gjennom øyehviten idet hun så på meg. 

«Krenkemannen … Skal det være hele navnet? Ingen etternavn?

«Korrekt. Ingen etternavn.» 

Skrankedamen tastet noe greier på maskinen med pekefingrene, før hun dro fram stempelet og trykte det ned i papirene. Jeg tok min utgave av skjemaet. Suksessfullt navnebytte. Det var på høy tid å få samme juridiske navn som navnet på Instagram-kontoen. 

Skrankedamen ropte frem neste person. Jeg betraktet folkemassene på vei ut. Man kunne spotte enkelte typer og tenke selvfølgelig er du her. Men stort sett var dette vanlige folk. Mannen i gaten. Og kvinnen i gaten. Og alle andre i gaten, naturligvis!

Jeg kjente endelig hjertet slå saktere da jeg kom ut forbi den vektervoktede inngangsdøren. Jeg inhalerte den iskalde høstluften, og lot den dytte ubehaget bort. Solen var sjenert i dag, som den hadde vært gjennom hele årstiden. Grå skyer danset på himmelen, og ble etterfulgt av sine mørkere brødre og søstre for hvert steg de tok ut av byen. Følelsen av å være innesperret forsvant litt etter litt for hvert steg jeg tok i retning Krenkekaféen. 

Jeg gikk forbi min tidligere arbeidsplass. Glededryss ble sprinklet på humøret av tanken på å ikke jobbe som selger i butikk lenger. Jeg hadde ikke jobbet der på flere år. Jeg hadde angst. Og depresjon. Og vondt i ryggen. Legen måtte bare godta det, og gi meg papirene jeg trengte for å ikke jobbe. Han hadde virket oppgitt bak de store legebrillene. Men hva skulle han si? Hva kunne han si? Frykten for bøter og Krenkenemnd stod sterkt, også blant leger. Han ville unngå å la Krenkelistene skitne til navn og rykte.

Jeg hadde vært hos legen bare dager etter det store medieoppslaget om legen som ba pasienten gå ned i vekt av helsemessige årsaker. Den slakteklare pasienten hadde blitt krenket, hevdet vektidentiteten var frisk, og mente det var det som gjaldt. Pasienten stevnet legen, og Krenkenemnda konkluderte med erstatning på 40 000 kroner. Legen ble oppført på Krenkelisten, en liste hvor alle i samfunnet kunne undersøke menneskers krenkebakgrunn. Han mistet jobben kort tid etter. Ingen ville ha en drøy lege som krenket pasientene så heftig. 

Mitt nye arbeid gjorde at jeg ikke trengte å jobbe som selger uansett. Jeg fikk flere og flere forespørsler, og hadde muligheten til å tjene gode penger på å ta flere saker. Da Instagram-kontoen nådde en halv million følgere, ble tiden inne for å gjøre karriere av det. Å bli sykemeldt var kun et sikkerhetsnett jeg kunne utnytte. Det forstod sikkert legen også. 

Jeg gjenkjente stemmen fra mannen som kom gående mot meg på fortauet. «Jaggu er det ikke den karen! På vei til Krenkekaféen, du nå?» 

«Hei, ja … Det stemmer.» 

Han stoppet foran meg, dro den kompakte hånden ut fra jakkelommen på den dypvannsblå boblejakken, og strakte den mot meg. Jeg tok ham i hånden, og kjente tommelen treffe pekefingeren over håndbaken hans. Han så opp på meg, med frostrøyken sivende oppover langs det runde bolleansiktet før den blandet seg med den lave disen som svermet over byen.

«Jeg elsker arbeidet ditt, hold det gående! Folket trenger deg og dine shoutouts.» Han smilte selvsikkert fra øre til øre. 

«Jo, takk …»

«Tror ikke jeg har sett deg siden videregående! Nei vent, vi hadde jo det tiårsjubileet, husker du? Må vel være fem år siden det?» 

«Tror det er tolv år siden.» Jeg burde reagert kraftigere på at han bommet med syv år, men det var vel slikt som skjedde når aldersidentitet og annen selektiv tidsberegning forkludret kronologi. Tiårsjubileet hadde tross alt vært på den tiden krenkesamfunnet var i emning, men på langt nær hadde utspilt seg til å bli det ekstremistiske hysteriet som nå, i moralvokternes navn, effektivt drepte det liberale demokratiet med en woke knyttneve i fornuftens mellomgulv. 

«Shit ass, tiden går så fort. Tenk det da, hvem hadde trodd at du og jeg skulle bli så store som vi er nå? Asterix og Obelix, liksom, bakerst i klasserommet, hæ?» Han dultet borti meg mens han strakte den blodrøde bolletungen ut av bolleansiktet, som en fjorten  år gammel unge som nettopp hadde fortalt en tøff vits. 

«Ja, jo.» Jeg hadde ikke tid til dette maset fra denne selvutnevnte Asterix. Kulden gjorde meg lysten på å komme meg videre, men bollemannen gjorde meg enda kaldere enn været. 

«Se på oss nå. Jeg er World-record-holder liksom, og du er famous Insta-star! Gjett hva jeg skal nå da? Gjett!» 

Det glupske ansiktet tvang meg til å gjette. «Nei, du skal vel bytte navn?» 

Han gliste og nikket selvtilfreds. «Det kan du banne på, kompis. Må holde rekorden oppe. En fyr på andre siden av kloden er kun sytten navnebytter bak meg. Må holde ham der.» Han gløttet ned på klokken, hvis reim febrilsk kjempet en kamp på liv og død mot bollehåndleddet, før han møtte blikket mitt igjen med de små kuleøynene. «Karantenetiden gikk ut for en time siden, må løpe jeg nå!» 

Han blunket, og småjogget med de små bollebeina mot bygget jeg nettopp hadde lagt bak meg med lovnad om å ikke se innsiden av igjen på lang tid. Gudene måtte vite hva han het nå. 

Jeg entret Krenkekaféen et par hundre meter inn i tåken. Det var heldigvis lite folk på et sånt sted på denne tiden av døgnet. Jeg planla alltid møtene til tider hvor det skulle være lite folk, og stort sett traff jeg godt. 

Det varme trykket fra kaféens munngap traff meg i ansiktet som den hete ånden til onkel Edwards avdøde golden retriever, og ga meg piggsveis nedover ryggen. Duften av nybakte boller og kaffe svevde gjennom neseborene og fylte tungen med forventningsfull væske. Jeg kjente smaken av teen jeg snart skulle bestille godgjøre seg i munnhulen bare av synet på den burgunderrøde veggen bak den trehvite disken midt i lokalet. 

Servitøren nikket mot meg. Hun hadde jobbet her en stund nå. Jeg nikket tilbake, tok av jakken, og gikk for å sette meg ved mitt faste bord med utsikt mot gaten. Klientene fikk som alltid ta til takke med stolene. Det kongeblå sofasetet passet meg best.

Servitørdamens tatoveringer strakte seg fra knokene og oppover armen, forbi ermet på den svarte piquéen, og rett opp til kragen. «Trenger du denne, eller det vanlige?» sa hun og pekte på menyen i venstre hånd.

«Det vanlige, takk.» 

De mørkerøde leppene strakte seg utover, og ble avbrutt av to små hull i det smale kinnet. Hun sveipet raskt over bordet med en klut som sikkert en gang hadde vært hvit, og gikk for å hente bestillingen. 

En dame fra bordet ved siden av gløttet stadig på meg, men vendte alltid blikket vekk i tide da jeg tittet tilbake. Hun kjente meg kanskje igjen fra ulike ting jeg en gang i tiden hadde stilt opp på, eller kanskje boken min, eller arbeidet jeg gjorde til daglig. Ungen hennes skrattet som en full sjømann, og svingte seg frem og tilbake på setet. Den var sikkert tre år. Eller seks. Umulig å si. 

Den pekte på meg og lo. «Mamma, mamma! Hvorfor har ikke mannen hår?» 

Moren flakket med blikket. Hun pustet tungt ut, og ga meg et innbitt smil. 

«Mamma, mamma, han har ikke hår. Hvorfor har ikke mannen hår, mamma?» 

Moren prøvde å få krapylet til å klappe igjen. «Theodor, sånt sier man ikke.» Hun så på meg igjen, med stadig rødere kinn. «Beklager altså. Du vet hvordan det er med barn.» 

Jeg trakk på skuldrene, og tvang frem noe som burde minne om et smil. Ungen fortsatte å slenge seg frem og tilbake. Sjokolade lå tynt smurt utover hele ansiktet og i det animasjonsblonde håret. 

«Jeg er en stor beundrer av det du gjør, det må jeg bare få sagt. Følger deg på Insta. Kjøpte faktisk boken din i går.» 

Ungen fortsatte å peke på meg og le. «Ingen hår på hodet!» 

Servitøren kom med teen. Hun smilte forsiktig og himlet oppgitt med øynene mot meg da hun viste dem ryggen. 

«Damen har bæsj på hendene»,  sa den og pekte på servitørens tatoveringer. Den lo og kastet seg igjen fra side til side. 

Jeg lente meg ut forbi bordet mot denne fæle kidden og den fortvilte moren, som nå var i ferd med å pakke sakene i skam. «Jeg har hår på hodet, bare ikke så mye», sa jeg og pekte på toppetasjen. 

Ungen stilnet. Den så først ut som et skittent, lite spørsmålstegn, før den igjen pekte i retning av servitøren og lo ondskapsfullt. «Bæsjehender!» 

Moren løftet drittungen og plasserte den på bakken, før hun leiet den mot døren. Hun vekslet mellom å se på meg og servitøren, med oppsperrede øyne og rynket panne. «Jeg beklager, altså. Tror vi skal gå nå. Du får vel klienter her snart, du. Bra vi er på Krenkekafé, eller hva?» Stemmen sprakk, og øynene gikk i alle retninger mens hun med raske steg slepte avkommet med seg.

Servitøren løp etter henne med skjerfet hun hadde glemt ved bordet. Stakkars dame. Heldigvis for henne var ungen fortsatt under Krenkelovens lavalder. Det der kom etter hvert til å bli et helvetes problem utenfor krenkesonene. 

Møtet begynte om fem minutter. Jeg sjekket siste Insta-post , og var fornøyd med godt over 700 000 likes. Det var et stykke unna mine mest likte saker, men fortsatt helt kurant. Jeg hadde god tro på neste klient. Dette kom til å generere oppmerksomhet, og da selvfølgelig også krenkedonasjoner. 

En mann kom inn kafédøren. Han hutret og gnidde seg i hendene. Mannen fikk øye på meg idet han plasserte begge føttene innenfor døren, og gikk med små, korte steg mot bordet. Han kneppet opp den koksgrå frakken og la den over venstre arm. 

Jeg gikk ut på gulvet og ventet på ham ved siden av bordet. Han så opp på meg med store øyne.

«Peter, heter jeg. Krenkemannen?» sa han med en skarp og tinnitusfremmende stemme.  

«Hei, Peter. Krenkemannen, ja.» 

Peter hengte frakken over den ene stolen og klatret opp på den andre. Til hans forsvar var stolen høyere enn stoler flest, men dog. 

Servitøren kom med menyen. 

«Trenger ikke den. Tar det samme som Krenkemannen», sa han stolt. Han plantet albuene på bordet og nuppet i det rødlige skjegget. Beina dinglet frem og tilbake. «Så, da var vi her. Hvordan går vi fram? Du leste mailen jeg sendte?» 

«Ja. Jeg pleier å møte klientene og la dem forklare hva de vil, hvorfor det er en viktig sak for dem, og hva de ønsker å oppnå. Jeg møter klientene for å avgjøre om jeg tar oppdraget og hvordan jeg skal legge saken fram.» 

Peter så usikkert på koppen servitøren kom med, og tillot nesen å sniffe litt av dampen. Han kunne umulig vite hva han hadde bestilt. 

«Ja, ikke sant. Det meste stod i mailen. Skal jeg bare legge frem casen min, eller? Pitche den inn, liksom?» Den lyse stemmen gnagde seg inn i øregangen.  

«Gjerne.» Jeg tok frem den sorte notatboken og gullpennen. Peter sperret opp øynene, og festet blikket på pennen.

«Er det den du vant i fjor? For Årets bidrag på Politisk Korrekt-Awards?» 

«Vant den i januar. Men for fjorårets bidrag, ja.» 

«Ikke første gang du har vunnet på PKA akkurat. Derfor jeg velger deg, vet du. Du er den største og beste.» 

«Kjekt å høre. Tredje gang jeg vinner, ja. Denne var for bidraget til juridisk endring av BMI. Tok et par sånne saker.» 

Peter rettet ryggen og tok en slurk av teen. Han svelget raskt unna med en mine han prøvde å skjule, og kremtet som en liten spissmus. «Okey, da kjører vi. Som de fleste andre du møter så opplever jeg å bli krenket. Jeg er oppriktig veldig krenket, og vil ha endring i samfunnet.» 

«Mhm, ja.» De fleste sa det samme. Hvor viktig temaet var for dem, hvor krenket de var. Det stemte sikkert for noen, men ikke alle. Noen hadde tilknytning til organisasjoner som ville bruke meg for å nå ut til et stort publikum. Ofte lå det politiske og økonomiske motiver bak. 

«Vi kan ikke lenger ha et samfunn der man må ta til takke med den fysiske høyden man har. Man må kunne endre høyde slik at man er så høy som man føler seg.»

«Ja …» Jeg begynte å notere. 

«Ja. Jeg har vært innom Krenkenemnda noen ganger, skjønner du. Kjenner flere som har det. Vinner frem av og til, men med din oppmerksomhet på saken kan vi få større erstatning. Unngå at flere må oppleve det samme som meg.» 

«Ja … Noen eksempler? Hva var du i Krenkenemnda for sist?» 

Peter fnyste og ristet på hodet. «Nei, du vil nesten ikke tro det! Jeg ble nektet adgang til en karusell. Jeg var på tivoli. Kontrolløren mente jeg var for lav, og pekte på et skilt som krevde at jeg måtte være minst 1,60!» Peter så på meg med åpen munn og store øyne, som om han gjenopplevde denne ekstremt støtende hendelsen.

«Nei, fysj! Det må ha vært tøft for deg. Hva gjorde du da?» 

«Nei, jeg sa det jo som det var, da. At jeg følte meg som 1,85 – at det var det jeg identifiserte meg som. Men når jeg ikke kunne dokumentere det, så kom jeg ingen vei. Fikk ikke ta karusell, jeg. Passet mitt sa jo 1,56 …» 

«Hjelpe og trøste … Hvordan følte du deg da?» 

«Følte meg mindre verdt. Kan ikke ha det sånn. Uakseptabelt at jeg skal bli diskriminert på grunn av høyde. Man kan ikke endre høyden sin. Ikke rent fysisk, i hvert fall. Men man må kunne føle seg som den høyden man vil, og bli akseptert som man er. Akseptert som den man er på innsiden.» Han nikket tilfreds av egen formulering. 

Jeg undret over om han fikk gnagsår i egne øreganger av spissmusstemmen sin, eller om han var immun. Jeg svarte i det øyeblikket jeg innså at tenkepausen ble for lang. «Ja, der sier du noe. Du vil få frem at man må kunne endre dette tallet i passet, høyden altså, og få juridisk aksept for høyden man identifiserer seg med?»

«Selvfølgelig. Selvfølgelig skal man det. Man kan juridisk endre vekt, BMI, alder … Du har jo selv bidratt til det. Hvorfor henger vi etter på høyde? Det er like identitetsskapende …» 

Peter virket som en hyggelig fyr, tatt i betraktning at han var en jævla idiot. Tenk at han mente dette. Tenk at samfunnet i stor grad bestod av folk som faktisk mente dette var veien å gå. Tenk at jeg bidro til dette jævla surret. 

«Ja, det forstår jeg. Tok du dette til Krenkenemnda?» 

«Selvfølgelig. Fikk oppreisning, 15 000 kroner. Tenk hva jeg kunne fått om dette skjedde etter en sak fra deg. Sikkert det dobbelte, minst. Vi trenger en lovendring.» 

En artikkel i landets største avis hadde vist at man i snitt fikk betydelig større erstatning dersom jeg eller mine såkalte kolleger hadde laget sak. Mine innlegg medførte langt flere saker i Krenkenemnda, og større utbetaling til de krenkede. Sannsynligheten for seier kunne øke opp mot 70 prosent, avhengig av hvor i landet man var og hvor lang tid etter publisering man møtte i nemnd. Antall kroner utbetalt kunne dobles. Oppmerksomheten skapte press, og Krenkenemnda ble mer tilbøyelige til å gi oppreisning fordi samfunnet krevde det. På sikt ble det mindre krenking knyttet til slike saker. Langt færre våget nå å snakke nedlatende om andres vekt eller alder. Slike temaer kunne knapt adresseres nå uten at noen følte seg krenket.

«Helt åpenbart. Har det vært flere sånne saker?» 

Peter tømte lungene og ristet på hodet. «Mange. Altfor mange. Jeg har ikke vunnet frem mer enn halvparten av gangene, maks!» 

«Har du et eksempel på en gang du ble krenket og tok saken til Krenkenemnda, uten å vinne?» 

«Ja, for et par måneder siden. Var en mann på utsiden av Krenkbar som sa jeg var en dverg. Men i Krenkenemnda mente han at det ble sagt på innsiden, og at det da liksom var greit.» 

Jeg elsket Krenkbar. Og Krenkekafé. Og Krenkoteket. Og alle andre fristeder. Der slapp man å etterleve alle krenkeregler og krenkelover. Dørene inn til Krenkekjedens lokaler lukket døren for hysteri og stengte krenkesamfunnet ute.

Jeg lyttet i noen langsomme minutter til alt det forferdelige Peter hadde opplevd. Peter hadde blitt krenket så utrolig mange ganger. Fyren kunne liste opp flere titalls hendelser. Peters liv var et eneste stort krenkemareritt. Han hadde til gjengjeld fått mange titalls tusen i oppreisning gjennom årenes løp, og gevinstene utgjorde nok mer enn saksomkostningene og motkrenkekostnadene fra sakene han hadde tapt. Han betalte gledelig de 30 000 jeg krevde for denne saken. 

«Du tar den?» 

«Absolutt. Dette må vi endre. Målet vårt er lovendring. Vi kan ikke godta at flotte mennesker som deg blir utsatt for diskriminering på grunn av høyde. Målet er juridisk endring av høyde; en samfunnsendring der man ikke blir utsatt for det du har måttet oppleve. Dette har jeg jobbet for i noen måneder nå, og saken din hjelper godt.» 

Peter tok høyre hånd til hjertet og pustet lettet ut. Han ristet på hodet og smilte i ekstase. «Du aner ikke hvor viktig dette er for meg.» 

Tror jeg har forstått det. 

«Dette kan endre livet mitt og livet til andre som opplever det samme.»

Ja, dessverre. 

«Jeg visste du var en god mann og ville ta saken. Sammen kan vi endre alt. Ditt bidrag for BMI, vekt og alder har vært ubeskrivelig! Folk kan identifisere seg som den de er og bli respektert for den de føler de er.» 

Ja, dessverre. 

Peter klatret ned fra stolen og slengte frakken over skuldrene. Han tok hånden til hjertet igjen og bukket. 

På vei til å gå snudde han seg brått. «Hvorfor navnet?»

«Hm?»

«Hvorfor Krenkemannen?» 

«En intern vits.» 

«Å, ja. Mellom?»

«Meg og samfunnet.» 

Peter gestikulerte forståelsesfullt, før han forsvant ut kaféen for å rekke flyet tilbake til hjembyen. 

Dagens andre og siste møte førte ikke noen vei. Mannen hadde gitt uttrykk for å være enda en person som ble krenket for ikke å få aldersidentiteten respektert. Jeg hadde vært usikker på om jeg skulle møte ham. Jeg hadde tatt mange alderssaker oppigjennom, og det burde helst ikke bli for mange lignende saker. Mannen hadde derimot ikke blitt krenket over manglende respekt for aldersidentitet. Han var krenket for det motsatte: at folk faktisk kunne endre alder slik de ønsket. Jeg var selvfølgelig enig med ham, men kunne ikke ta saken. Jeg måtte holde meg til å støtte dem i samfunnet som ble krenket, ikke dem som ble krenket over samfunnsutviklingen. Hva som var rett eller galt ga jeg blanke i, så lenge det ikke ble for galt. 

Den største delen av arbeidet var å velge ut hvilke saker jeg skulle ta. Jeg kunne få flere titalls henvendelser om dagen, men jeg tok ikke på meg mer enn noen saker i uken. Flesteparten av henvendelsene var ubrukelige, eller saker jeg ikke ville stå inne for. Jeg fikk mange saker fra troll, og det kunne være vanskelig å skille de oppriktige fra dem som køddet. Jeg måtte også passe på å ikke ta for mange like saker, eller at kvantitet skadet kvaliteten i arbeidet. For mange saker kunne gjøre at hver enkelt sak fikk mindre oppmerksomhet. Jeg brukte mye tid på seleksjon.

Jeg møtte ham da jeg kunne skimte parken på vei hjem. Han hadde garantert ventet på meg. Han visste jeg skulle denne veien. Jeg kjente igjen de slitte, hvite joggeskoene og den utvaskede denimbuksen på god avstand. Han stilte seg bredbent i gangbanen min og ble stående der. Han stirret på meg med det morske, svarte blikket. Jeg kunne kjenne lukten av innestengt svette på flere meters avstand. 

«Du skal ta saken min!» 

Jeg tok et par skritt til venstre for å gå forbi. Han fulgte etter. 

«Du skal ta saken min, din skalla faen!» Røykeånden skar gjennom huden og visnet nesehårene.

Jeg stoppet og så inn i det likbleike ansiktet. Han hadde på seg den samme grå hettegenseren som forrige uke. 

«Er du stum? Din syke faen. Hvis du ikke tar saken min, skal jeg faen meg …»

«Så skal du gjøre hva?» Jeg tok to steg frem og iakttok de hatefulle øynene hans. «Hva skal du gjøre?» 

Mannen tok pekefingeren på brystet mitt. «Jeg skal faen meg knuse deg, din dumme faen.» Han bet tennene sammen, som et sint lite rovdyr.

Jeg var over et hode høyere og veide nok 50 kilo mer enn ham. Jeg hadde et helt livs erfaring med brasiliansk Jiu jitsu og kickboksing. Jeg var ikke bekymret for å bli knust. Men man skulle ta alle trusler på alvor, også fra høyreekstreme galninger med stor munn. 

Jeg dyttet hånden bort. «Ikke tving meg til å dra den fattige ræven din til Krenkenemnda. Jeg kommer ikke til å bruke tid på deg. Slutt å følge etter meg.» Jeg skubbet han unna og gikk videre mot parken. 

«Hei!» hørte jeg mannen rope. 

Jeg snudde meg. 

«Jeg vet hvor du bor, din skalla faen.» Han lukket det ene øyet og formet høyrehånden som en pistol som avfyrte et skudd. 

Det var et par måneder siden jeg hadde fått den første mailen hans. Jeg avslo et møte, da jeg ikke hadde planer om å adressere de rasistiske og hatefulle meningene om at innvandrere ikke burde bo i landet og ha rettigheter som alle andre. Fyren hatet alle former for religiøse og etniske minoriteter, og hevdet å være krenket over deres eksistens. Han hadde sendt en rekke hatefulle e-poster før han begynte å stalke meg. Jeg tok det ikke så seriøst. 

Jeg tok på meg de fleste saker. Jeg både elsket og hatet hvor lettkrenket verden hadde blitt, og hvordan jeg kunne tjene meg rik på å støtte dem. Derimot hatet jeg ekstremister, og tok ikke saker som legitimerte det blodige hatet deres. Jeg hatet rasister. Jeg hatet egentlig dumme idioter generelt, men satt en grense for hvilke saker jeg ville promotere. 

Insta-posten fra forrige møte hadde bikket 800k likes. Jeg fikk som alltid masse direktemeldinger, som jeg selvfølgelig aldri leste eller brydde meg om, men registrerte at fylte innboksen. Noen hyllet innleggene, andre hatet dem. Som alltid. Hvorfor skulle jeg bry meg om hva folk mente? Dette var min Instagram der jeg postet det jeg ville. Ingen ble tvunget til å lese, og dersom man valgte å lese så var det nettopp det: et valg. Mine innlegg var enveiskommunikasjon, og hva folk mente, tenkte og følte om det jeg postet var totalt uinteressant. Vi hadde ingen personlig relasjon basert på deres valg om å følge meg.

Jeg valgte å ikke la kommentarfeltet være åpent. Jeg hatet kommentarfelt. Jeg hatet kommentarfeltfolk. Å lese kommentarfeltet hadde jeg aldri giddet uansett, men jeg holdt det stengt i protest mot hele konseptet kommentarfelt. Modellen fungerte godt, og jeg hadde flere millioner følgere som tok til takke med det.

Jeg leste kommentarfelt før. Jeg fant det underholdende. Kommentarfelt var proppet med troll, ekstreme og polariserende folk, og politisk korrekte riddere som ble krenket på vegne av alt og alle. Kommentarfelt var et herlig sammensurium av ekkokamre og samlinger av mennesker som ikke forstod hverandre. Folk som kommenterte hadde ofte sterke meninger, men speilet sjelden folk flest fordi folk flest ikke kommenterte eller brydde seg nok om saken. Kommentarfeltkrigerne opplevde masse støtte og masse motstand i et format som ikke ga rom for sosiale verktøy som kroppsspråk, tonefall, humor, ironi eller andre hjelpemidler som motvirket misforståelser og polemikk. Jeg stengte kommentarfeltet fordi kommentarfelt var et moderne galehus for de sløveste og bitreste menneskene samfunnet klarte å hoste opp; en moderne versjon av et omreisende sirkus fra 1890, hvor misfostre og abnormiteter var byttet ut med kunnskapsløse munnpustere, krenkekrigere og radikale ekstremister uten verge – med fritt spillerom til å dele sine meninger og følelser som de trodde og forventet at folk skulle bry seg om og tilpasse seg. Kommentarfeltet var stengt for å verne idiotene fra idiotien.

Jeg gjennomførte neste del av arbeidsdagen på kjøkkenøyen. Jeg gikk gjennom 70 e-poster fra mennesker som ville møte meg og fremme sin sak. Noen av dem hadde potensiale. Jeg svarte et par som virket interessante, og kunne bruke resten av uken på å finne ut om jeg skulle møte dem. Timeplanen var allerede fullbooket de neste ukene, så jeg hadde god tid på å finne kandidater. Jeg hadde ikke tid til, eller behov for, mer enn maks fire-fem møter i uken. Jeg skulle ha ukens to siste møter i morgen. 

Jeg tok et glass rødvin før jeg tok laptopen med til sofaen. Vinen var fransk. Eller italiensk, sjekket ikke så nøye. Jeg tok bare den som stod nærmest kjøleskapet. Et panikkbyks føk plutselig over netthinnen. Hadde jeg husket å låse? Jeg hoppet ut av sofaen og løp nærmest til ytterdøren. Den var låst. 

Det var allerede mørkt ute da jeg hadde prokrastinert ferdig. To lampetter og en stor gulvlampe ved sofaen ga lys i stuen. De ujevnt malte, mørkegrå veggene slukte den tynne belysningen, slik innsiden av hulevegger slukte sollys. Det var god filmbelysning, og passet godt til det jeg skulle bedrive resten av kvelden etter publisering av dagens sak. Jeg leste over notatene fra møtet, og brukte en kort halvtime på å skrive posten og redigere det til å bli så presist og lettlest som mulig. Jeg publiserte innlegget, la fra meg PC og mobil, og lot Pulp Fiction omfavne oppmerksomheten for fjerde gang i år.  


[image: image]

Torsdag 27. oktober kl. 19.54:

God kveld, alle sammen! I dag hadde jeg gleden av å møte enda en fantastisk person, nemlig godeste Peter. Jeg kjente hjertet mitt knuse, bit for bit, da jeg med dypeste medfølelse og største respekt lyttet til hans gripende og traumatiske historie. Peter har blitt krenket. Ikke bare én gang. Ikke to ganger. Peter har blitt krenket mange ganger. Peter har opplevd mange menneskers største frykt, nemlig ikke å bli respektert for den han er og for hva han føler på innsiden. Jeg vet at mange der ute har opplevd lignende, og dere har alle min største sympati. Peter har blitt nektet adgang til karuseller på grunn av noe så grunt, ubetydelig og overfladisk som medfødt høyde! Han har blitt kalt lav, og andre stygge ord som på nedverdigende vis reduserer ham til hans ytre utseende. Peter har opplevd eksklusjon, diskriminering og alvorlige krenkelser på flere samfunnsarenaer som ikke tar hensyn til hans høydeidentitet, og høyden han føler han har og identifiserer seg med. Det verste av alt er at Peter har opplevd å tape flere saker i Krenkenemnda fordi høydeidentitet ikke blir tatt seriøst nok, og fordi en ikke får juridisk endre høyden til å passe det man identifiserer seg med. 

Sånn kan vi ikke ha det. Målet til Peter, meg, og mange av dere der ute er å skape en meningsfull endring i samfunnet. Ingen skal måtte oppleve det Peter har opplevd. Så lenge ett enkelt individ føler seg krenket, så har samfunnet med å tilpasse seg. Ingen skal føle seg mindre verdt og tilsidesatt på grunn av medfødte karakteristikker og egenskaper, og om bare ett enkelt individ føler dette, må samfunnet ta grep og tilpasse seg hva dette individet føler. Det er det eneste som er rett og rimelig. La oss ta grep i hverdagen, alle sammen, for å skape et bedre samfunn. La høydeidentitet trumfe medfødt, fysisk høyde en gang for alle. Sammen endrer vi verden. Krenkingens tidsalder må bli fortid.

Varm og kjærlig hilsen krenkekrigeren deres, Krenkemannen.

Jævla Peter. Jævla krenkesamfunn.

